Rollerne var på flere måder byttet rundt, da uddannelses- og forskningsminister – og ikke mindst tidligere justitsminister – Søren Pind (V) torsdag eftermiddag interviewede Politikens ansvarshavende chefredaktør, Christian Jensen, på Folkemødet i den såkaldte ’Hævnens time’.

Anledningen var Politikens beslutning sidste efterår om at bryde et fogedforbud og udgive bogen ’Syv år for PET’ i en særsektion. Men Pind begyndte et andet sted:

»Christian, på det principielle plan, hvad er det egentlig, du synes, Inger Støjberg har gjort forkert?«, spurgte Pind med reference til sagen, hvor udlændinge- og integrationsminister Inger Støjberg (V) i Politiken i flere uger har været under beskyldning for at have foranlediget en ulovlig instruks om at adskille alle par på asylcentre, hvor den ene var under 18.